Institut Kefahaman Islam Malaysia

Institut Kefahaman Islam Malaysia (Jawi: ; secara rasmi disingkat sebagai IKIM) ialah sebuah pertubuhan Islam dan agensi kerajaan Malaysia di bawah Jabatan Perdana Menteri. Ditubuhkan pada tahun 1992, peranannya ialah untuk memberi kefahaman Islam yang tepat dan menjalankan kajian mendalam terhadap ajaran dan tafsiran Islam. Ia juga memiliki dan mengendalikan stesen radionya sendiri, IKIMfm.
Sejarah

Idea untuk penubuhan IKIM pertama kali dicadangkan oleh Perdana Menteri keempat ketika itu, Mahathir Mohamad apabila beliau menyatakan hasratnya untuk menubuhkan sebuah badan pemikir yang dikhususkan dan bertanggungjawab untuk meningkatkan pemahaman Islam dalam kalangan rakyat Malaysia.

Cadangan beliau membawa kepada penubuhan Institut Kefahaman Islam Malaysia (IKIM) pada 18 Februari 1992 sebagai sebuah syarikat berhad dengan jaminan di bawah Akta Syarikat 1965 dengan bertujuan untuk memberi kefahaman Islam yang tepat melalui pelbagai aturcara dan aktiviti seperti penyelidikan, seminar, bengkel, forum, perundingan, latihan dan penerbitan. Matlamatnya ialah untuk memberikan kefahaman Islam yang sebenarnya demi menjaga kesucian ajaran Islam yang sebenar tanpa menyentuh perkara-perkara retorik atau menyimpang dari jalan yang ditetapkan dan meningkatkan pemahaman Islam dalam kalangan umat Islam dan bukan Islam di Malaysia.

Ia mula beroperasi pada 3 Julai 1992 dan dirasmikan oleh Mahathir di Dewan Tun Hussein Onn, Pusat Dagangan Dunia Putra (PWTC), Kuala Lumpur. Ketua Setiausaha Negara ketika itu, Ahmad Sarji Abdul Hamid menjadi Pengerusinya yang pertama, manakala profesor Universiti Islam Antarabangsa Malaysia (UIAM), Ismail Ibrahim menjadi Ketua Pengarahnya yang pertama. Susulan penubuhannya, IKIM telah menganjurkan kongres dua hari, Ke Arah Abad ke-21: Islam dan Wawasan 2020, yang juga diadakan di PWTC.
Ibu pejabat

Sewaktu IKIM mula ditubuhkan pada tahun 1992, ibu pejabatnya dicadang untuk dikendalikan di bangunan rumah kerajaan di Jalan Lapangan Terbang Lama, Sungai Besi, namun ia menyewa dan menduduki ruang di Pusat Bandar Damansara, Kuala Lumpur untuk dijadikan pejabat sementara. Oleh kerana tanah di Sungai Besi itu tidak sesuai untuk diduduki, IKIM telah diperuntukkan satu tapak baharu di Jalan Duta, Kuala Lumpur meliputi kawasan seluas kira-kira tujuh ekar. Pembinaan ibu pejabatnya bermula pada akhir tahun 1992 dan menelan belanja RM7.3 juta dan siap sepenuhnya pada Januari 1994. IKIM berpindah ke ibu pejabatnya yang sekarang di Jalan Langgak Tunku, di luar Jalan Duta dan dirasmikan oleh Mahathir.
Kepimpinan
Pengerusi
Ketua Pengarah
Penerbitan

IKIM, melalui cabang penerbitannya Penerbit IKIM, bertanggungjawab terhadap penerbitan buku, jurnal dan karya lain dalam bahasa Melayu dan Inggeris oleh para penyelidik institut tersebut. Karya-karya terbitannya diterbitkan dalam akhbar dan majalah dan boleh didapati dalam versi elektronik dan cetak, melalui kedai buku yang terletak di dalam institut dan laman web IKIM Niaga.
Lihat juga

* Islam di Malaysia
Rujukan
Pautan luar

*


Kategori:Jabatan Perdana Menteri Malaysia
Kategori:Pertubuhan Islam di Malaysia
Kategori:Pertubuhan yang diasaskan pada 1992
Kategori:Kementerian, jabatan dan agensi persekutuan Malaysia
Kategori:Penubuhan 1992 di Malaysia